KIRJALLINEN KYSYMYS E-3425/01 esittäjä(t): Luis Berenguer Fuster (PSE) komissiolle. Kaasutuslaitos Saguntossa (Valencia).



Virallinen lehti nro 205 E , 29/08/2002 s. 0035 - 0036



KIRJALLINEN KYSYMYS E-3425/01 esittäjä(t): Luis Berenguer Fuster (PSE) komissiolle (21. joulukuuta 2001) Aihe: Kaasutuslaitos Saguntossa (Valencia) Valencian itsehallintoyhteisössä on ollut vireillä kaksi kaasutuslaitoksen rakennushanketta. Ensisijaisesti laitokset palvelisivat lähes yksinomaan Castellónin provinssin kaakelialan tarpeita. Ensimmäinen hanke toteutetaan Saguntossa (Valencia), ja sitä hoitaa Unión Fenosa -yhtiö. Toisen hankkeen toteutuspaikkana olisi Castellónin satama, ja Iberdrola-yhtiö olisi vastuussa siitä. Tosin hankkeeseen osallistuisivat kaakelialan yrittäjien yhdistys ASCER ja Valencian aluehallitus. Myös Endesa-yhtiö on neuvotellut mukaantulosta. Kahden hankkeen tilanteessa talousasioista vastaava valtiosihteeri Folgado ilmoitti, että Valencian yhteisössä olisi tilaa vain yhdelle kaasutuslaitokselle. Tätä kantaa Valencian aluehallitus on sokeasti noudattanut. Toimivaltaisten viranomaisten pitäessä tässä tilanteessa alueellista monopolia vapaata kilpailua parempana ja koska Unión Fenosan hanke on edennyt pidemmälle, Iberdrola on päättänyt liittyä Sagunton hankkeeseen. Todennäköisesti Endesa liittyy mukaan, joten kolme tärkeintä Espanjassa toimivaa sähköalan yritystä, jotka ovat jakaneet markkinat keskenään lähes kokonaan, olisi mukana monopolissa. Kaasutuslaitoksista ei aiheudu erityisiä ympäristövaikutuksia, joten ei tunnu oikeutetulta, että Espanjan ja Valencian viranomaiset puuttuvat asiaan ja valitsevat yhden laitoksen vaihtoehdon useiden kilpailevien hankkeiden sijaan. - Katsooko komissio, että vain yhden kaasutuslaitoksen sallivalla vaihtoehdolla Valencian yhteisössä suositaan kilpailua vai merkitseekö se perusteettoman monopolin muodostumista? - Katsooko komissio, että markkinoita lähes kokonaan hallitsevan kolmen suurimman sähköalan yrityksen menettely perustaa yhteinen tytäryhtiö on kilpailun vastaista? - Katsooko komissio, että sen on syytä ryhtyä toimiin näiden seikkojen takia? - Pysyykö komissio tässä yhteydessä perinteisessä kannassaan, että yritykset, joilla on määräävä markkina-asema, eivät saa perustaa yhteisiä tytäryhtiöitä? Mario Montin komission puolesta antama vastaus (19. helmikuuta 2002) Maakaasun sisämarkkinoita koskevista yhteisistä säännöistä 22 päivänä kesäkuuta 1998 annettu Euroopan parlamentin ja neuvoston direktiivi 98/30/EY(1) on avannut maakaasumarkkinat Euroopassa. Direktiivin mukaan maakaasuasiakkaat, joiden kulutus ylittää tietyn määrän, voivat vapaasti valita kaasuntoimittajansa. Näin ollen komissio ei ymmärrä, miksi uuden kaasutuslaitoksen perustaminen Saguntoon estäisi vaatimukset täyttäviä asiakkaita (joihin oletettavasti kuuluu kaakelialan asiakkaita) hankkimasta tarvitsemaansa kaasua valitsemaltaan toimittajalta. Espanjassa on tällä hetkellä yli 20 valtuutettua maakaasuntoimittajaa. Sagunton kaasutuslaitos ei ole myöskään ainoa laatuaan Espanjassa. Espanja on EU:n jäsenvaltioista se, jolla on suurin määrä kaasutuslaitoksia: kolme on jo toiminnassa ja vähintään kolme muuta on suunnitteluvaiheessa. Arvoisa parlamentin jäsen kysyy lisäksi, rajoittaako Espanjan kolmen suurimman sähköyhtiön päätös perustaa tytäryhtiö kaasutuslaitoksen rakentamiseksi ja sen toiminnan harjoittamiseksi kilpailua ja aikooko komissio ryhtyä asiassa joihinkin toimenpiteisiin. Kun otetaan huomioon hanketta koskevien yksityiskohtaisten tietojen puuttuminen näin varhaisessa vaiheessa, komissio ei voi arvioida, onko asiassa syytä ryhtyä toimenpiteisiin EY:n kilpailusääntöjen nojalla. (1) EYVL L 204, 21.7.1998.